
Barátság, szerelem és párkapcsolat a tanulásban akadályozott és az értelmileg akadályozott fiatalok élettapasztalatainak tükrében

A barátság, a szerelem és a párkapcsolat a tanulásban akadályozott és értelmileg akadályozott fiatalok életében is jelentős változásokat hoznak, azonban a helyzet megismerésével és megértésével foglalkozó kutatásokkal (Lányiné, 1999, Hatos 2000, Zolnai, 2001, Farkas és Jávor, 2021) hazai szinten ritkán találkozhatunk. A dolgozat célja a tanulásban akadályozott és értelmileg akadályozott fiatalok kapcsolati jellemzőinek feltárása, különös tekintettel barátságaikra, szerelmi életükre és párkapcsolataikra.
A kutatás során félig strukturált, participatív interjú felvételére került sor húsz tanulásban akadályozott és értelmileg akadályozott fiatal bevonásával. A vizsgálat annak megismerésére irányult, hogy miként definiálják a fiatalok az ismerősi, baráti, valamint szerelmi kapcsolatokat, és ezeket milyen minőségben képesek megélni, milyen tapasztalatokkal rendelkeznek. A vizsgálat előfeltevései: 1) Hatos (2000, 2012) vizsgálati tapasztalatai alapján feltételeztük, hogy a tanulásban akadályozott személyek esetében a baráti kapcsolatok hosszútávúak, míg az értelmileg akadályozott személyek esetében inkább rövidtávúak. 2) Hatos (2000, 2012) írásai alapján feltételeztük, hogy a tanulásban akadályozott személyek barátság fogalmába jobban beletartozik az együtt töltött minőségi idő, mint az értelmileg akadályozott személyeknél. 3) Farkas és Jávor (2021) vizsgálataiból kiindulva feltételeztük, hogy a tanulásban akadályozott személyek gyakrabban köteleződnek el egy párkapcsolatban hosszútávon, mint értelmileg akadályozott személyek.
A vizsgálat eredményei rávilágítottak arra, hogy a tanulásban akadályozottak esetében a baráti kapcsolatok hosszútávúak és tartósak, míg az értelmileg akadályozott fiatalok olykor szembesülnek a társas izolációval. A minőségi idő a baráti kapcsolatokban minkét csoportban számos értékkel bír. Mindkét csoport esetében megfigyelhető az igény a párkapcsolatok iránt, azonban az értelmileg akadályozott fiatalok főleg rövidtávú szerelmi kapcsolatokat alakítanak ki. Házasságkötésben, együttélésben a megkérdezett fiatalok egy része gondolkodik, gyermekvállalásban azonban nem. Konklúziók: a válaszadók ugyanolyan értékek mentén rendezik az intim kapcsolataikat, mint társaik. A fiatalok életminősége szoros összefüggésben áll a környezetük által nyújtott támogatással. A normalizációs elv érvényesüléséhez szükség lenne arra, hogy a támogató környezet lehetőséget biztosítson a fiataloknak a személyes kapcsolatok kiépítéséhez és fenntartásához.



